คลังตั้งวอร์รูมเบิกงบด่วน
กรมบัญชีกลางเกาะติดสถานการณ์น้ำท่วมจ่ายเงินช่วยเหลือให้เร็วที่สุด
8 ต.ค. 2554

กรมบัญชีกลางเกาะติดสถานการณ์น้ำท่วมจ่ายเงินช่วยเหลือให้เร็วที่สุด 
คลังตั้งวอร์รูมเกาะติดน้ำท่วม เพื่อให้เบิกจ่ายมีประสิทธิภาพตลอด 24 ชั่วโมง
นายวิรุฬ เตชะไพบูลย์ รมช.คลัง กล่าวว่า ได้สั่งให้กรมบัญชีกลางเร่งเบิกจ่ายช่วยเหลือผู้ประสบอุทกภัย โดยให้มีการจัดตั้งวอร์รูมของกรมบัญชีกลางขึ้น ซึ่งจะให้คลังจังหวัดทุกแห่งรายงานสถานการณ์ของแต่ละจังหวัดเข้ามาทุกวัน และให้กรมบัญชีกลางประสานกับทางกระทรวงมหาดไทย และสำนักนายกรัฐมนตรี เพื่อปฏิบัติการช่วยเหลือผู้ประสบภัยอย่างต่อเนื่อง ตลอด 24 ชั่วโมง
นายรังสรรค์ ศรีวรศาสตร์ อธิบดีกรมบัญชีกลาง กล่าวว่า ในปีงบประมาณ 2554 ที่ผ่านมา ได้มีการเบิกจ่ายงบประมาณกว่า 1.7 หมื่นล้านบาท เพื่อช่วยผู้ประสบภัย ส่วนใหญ่เป็นเหตุอุทกภัยที่มียอดสูงถึง 1 หมื่นล้านบาท หรือ 58.13% ซึ่งเพิ่มขึ้นจากปี 2553 ที่มีการเบิกจ่ายเพียง 4,239 ล้านบาท ถึง 144.63%
สำหรับปีงบประมาณ 2555 ได้ประมาณการตัวเลขการเบิกจ่ายเงินช่วยเหลือผลกระทบจากอุทกภัย ในช่วงเดือน ต.ค.ธ.ค. 2554 ประมาณ 1,500 ล้านบาท หลังจากนั้นน่าจะเป็นการช่วยเหลือในเรื่องภัยหนาวที่คาดว่าจะใช้เงิน 34 ล้านบาท
นายธีระชัย ภูวนาถนรานุบาล รมว.คลัง กล่าวถึงสถานการณ์น้ำท่วมหลายจังหวัดในขณะนี้ ว่า อาจสร้างความเสียหายต่อระบบเศรษฐกิจ ซึ่งถือเป็นการเพิ่มความเสี่ยงในการขยายตัวของเศรษฐกิจในอนาคต รัฐบาลได้เตรียมมาตรการฟื้นฟูหลังน้ำท่วม โดยนายกรัฐมนตรีได้มอบหมายให้เร่งผลักดันโครงการกองทุนหมู่บ้าน โดยให้เร่งโอนเงินให้แก่กองทุนทั้ง 7 หมื่นหมู่บ้าน เฉลี่ยหมู่บ้านละ 23 แสนล้านบาทรวมทั้งจะเร่งประสานกับสภาหอการค้าแห่งประเทศไทย ในการเป็นพี่เลี้ยง คอยให้คำปรึกษา คำแนะนำ การเพิ่มมูลค่าสินค้า และการตลาด รวมถึงการบริหารจัดการเงินของแต่ละหมู่บ้าน เพื่อให้ชาวบ้านมีรายได้เพิ่มขึ้น
ทั้งนี้ ในวันที่ 10 ต.ค. กระทรวงการคลังจะหารือกับทางสภาหอการค้าแห่งประเทศไทย เพื่อหารือเกี่ยวกับแนวทางในการบริหารกองทุนหมู่บ้านให้มีประสิทธิภาพมากขึ้น โดยการให้สภาหอการค้าแห่งประเทศไทยเข้ามาเสริมในส่วนนี้ เป็นการเสริมในด้านการเพิ่มมูลค่าของเม็ดเงิน และสินค้าให้มีประสิทธิภาพมากขึ้น จากก่อนหน้านี้เป็นหน้าที่ของธนาคารออมสินและธนาคารเพื่อการเกษตรและสหกรณ์การเกษตร (ธ.ก.ส.) ซึ่งเข้าไปในลักษณะของหมอหนี้ ดูแลเรื่องการจัดทำบัญชีต้นทุน รายรับ รายจ่าย ซึ่งมองว่ายังไม่เพียงพอ” นายธีระชัย กล่าว 
ธนาคารแห่งประเทศไทย (ธปท.) รายงานการปิดสาขาของธนาคารพาณิชย์ชั่วคราวในพื้นที่น้ำท่วม มี 10 ธนาคารที่แจ้งปิดสาขาชั่วคราว 30 แห่ง ส่วน บริษัทเงินทุน สินอุตสาหกรรม ปิดสำนักงานอำนวยสินเชื่อจังหวัดพระนครศรีอยุธยาชั่วคราว
นายกฤษฎา ล่ำซำ รองกรรมการผู้จัดการอาวุโส ธนาคารกสิกรไทย เปิดเผยว่า ธนาคารได้ออกมาตรการให้ความช่วยเหลือลูกค้าทุกกลุ่มที่ได้รับผลกระทบจากน้ำท่วม โดยลูกค้าสินเชื่อบ้านกสิกรไทยที่ได้รับผลกระทบจากอุทกภัยสามารถขอลดค่างวดผ่อนชำระบ้านได้สูงสุด 40% และสามารถขอเพิ่มวงเงินกู้พิเศษเพื่อซ่อมแซมบ้าน 
ผู้ถือบัตรเครดิตกสิกรไทยไม่สามารถชำระหนี้ได้ตามระยะเวลาที่กำหนด จะได้รับการผ่อนผันให้ชำระดอกเบี้ย 50% และสำหรับผู้ใช้สินเชื่อเงินสดทันใจกสิกรไทยที่ได้รับผลกระทบจะให้ความช่วยเหลือเป็นกรณีๆ ไป 
ลูกค้าผู้ประกอบการจะขยายระยะเวลาปลอดชำระเงินต้นให้แก่ลูกค้าที่ใช้วงเงินสินเชื่อกับธนาคาร 3 เดือน และต่อเพิ่มได้อีก 3 เดือน หากสถานการณ์ยังไม่กลับสู่สภาพปกติส่วนลูกค้าที่ใช้วงเงินสินเชื่อเพื่อการนำเข้า (T/R) หรือวงเงินตั๋วสัญญาใช้เงิน (P/N) สามารถต่อตั๋วออกไปได้อีก 3 เดือน โดยไม่ต้องมีเอกสารการสั่งซื้อรองรับการต่ออายุตั๋วสัญญา นอกจากนี้ธนาคารยังพร้อมจะช่วยเหลือลูกค้าหลังภาวะน้ำท่วมด้วยการให้วงเงินกู้เพื่อฟื้นฟูกิจการ ซ่อมแซมสถานประกอบการ เครื่องจักร หรือเงินช่วยเหลือกรณีสินค้าเสียหาย ระยะเวลาผ่อนชำระ 3 ปี และมีระยะเวลาปลอดชำระเงินต้นนาน 6 เดือน 
นายกฤษฎา กล่าวว่า มาตรการช่วยเหลือสำหรับกลุ่มลูกค้าบุคคลและธุรกิจของธนาคารกสิกรไทยครั้งนี้ จะช่วยลดผลกระทบที่เกิดขึ้นกับลูกค้าที่ค่อนข้างรุนแรงที่สุดอีกครั้งหนึ่ง และหวังว่าจะช่วยลดภาระแก่ลูกค้าเพื่อจะนำเงินส่วนหนึ่งไปใช้จ่ายในสิ่งที่จำเป็น หรือฟื้นฟูธุรกิจให้สามารถกลับมาดำเนินการตามปกติได้อย่างรวดเร็วที่สุด